फंदा डालकर सेल्फी ली भाई को पोस्ट की, मौत
आयुर्वेद कंपनी में एरिया सेल्स एक्जीक्यूटिव ने अपने कमरे में पंखे पर फंदा डालकर फांसी लगाई
भास्कर संवाददाता | खंडवा
आयुर्वेदिक कंपनी में एरिया सेल्स एक्जीक्यूटिव ने फांसी लगाने से पहले सामने माता-पिता की तस्वीर रखी। फिर गले में फंदा डाला और मोबाइल से सेल्फी ली। उसे भाई को पोस्ट की और मौत को गले लगा लिया। पोस्ट देखकर घबराए भाई ने संपर्क करने की कोशिश की, लेकिन नहीं हो पाया। मंगलवार दोपहर एक्जीक्यूटिव का शव छत के पंखे से लटका मिला। उसके पास से सुसाइड नोट भी मिला है। जिसमें उसने स्वयं को मौत का जिम्मेदार बताया। पुलिस ने मौका मुआयना कर पंचनामा बनाकर शव को पीएम के लिए भेजा।
प्रवीण पिता जगदीश मालवीय (28) हाल मुकाम पड़ावा, निवासी ग्राम बराड़, सिंगोट का शव मंगलवार दोपहर अपने घर के सिलिंग फेन से लटका मिला। क्षेत्रवासियों ने मोघट पुलिस को सूचना दी। पुलिस के मुताबिक मरने से पहले युवक ने अपने माता-पिता की फोटो सामने रखी। मृतक के बड़े भाई अनिल मालवीय ने बताया उसकी फांसी वाली पोस्ट देखकर उसे फोन किया, नहीं उठाया ताे शंका हुई। घर आकर देखा तो वह फंदे पर लटका था। साथी कर्मचारी आलोक सिंह व रितेश शर्मा ने बताया टारगेट पूरा होने पर कंपनी उसे गोआ टूर पर भेज रही थी। वह हर बात शेयर करता था।
सुसाइड नोट में लिखा- मेरी किस्मत में यही लिखा था..
जांच अधिकारी एसआई मनोहर बड़ोदिया ने बताया मृतक के पास सुसाइड डायरी मिली है। जिसमें लिखा है- मम्मी-पापा मुझे माफ कर देना। शायद मेरी किस्मत यहीं तक थी। मेरे मरने के बाद किसी की कंप्लेंट मत करना। मौत का मैं खुद जिम्मेदार हूं। मुझे गांव के सारे दोस्त हमेशा याद रहेंगे। लव यू.. मम्मी, पापा, जीजी, जीजाजी, भैया भाभी..।
प्रवीण मालवीय
hin_Deva hin_Deva mag_Deva hin_Deva hin_Deva hin_Deva hin_Deva mai_Deva